Karlalið Snæfells náði að tryggja sér sæti í 8 - liða úrslitum Lengjubikars karla í körfubolta um helgina þegar liðið hafnaði í öðru sæti í D-riðli með átta stig . Liðið lék tvo leiki um helgina og fór sá fyrri fram á föstudagskvöldið í Kópavogi gegn Breiðabliki . Um auðveldan leik var að ræða fyrir Hólmara sem gersigruðu Blika með 39 stiga mun , 63 : 102 . Sigurður Þorvaldsson var atkvæðamestur í liði Snæfells í leiknum með 23 stig en eftir honum kom Zachary Warren með 22 stig . Þá skoruðu Jón Ólafur Jónsson 14 stig , Pálmi Freyr Sigurgeirsson 12 , Stefán Karel Torfason , Sveinn Arnar Davíðsson og Kristján Andrésson 7 hver , Hafþór Ingi Gunnarsson 5 , Óttarr Sigurðsson 3 og Snjólfur Björnsson 2 . Lokaleikur liðsins í riðlinum fór síðan fram í gær gegn KR í Vesturbæ Reykjavíkur . Þeir röndóttu reyndust Hólmurum erfiðir viðureignar í leiknum , þrátt fyrir að jafnt hafi verið framan af fyrri hálfleik . Mest komst forysta KR-inga í 56 : 38 um miðjan þriðja leikhluta . Snæfellingar náðu þó að saxa forskot heimamanna áður en leiknum lauk . Lokatölur urðu 91 : 78 . Zachary Warren var stigahæstur Hólmara í leiknum með 17 stig en næstir komu þeir Pálmi Freyr Sigurgeirsson með 14 og Hafþór Ingi Gunnarsson og Stefán Karel Torfason með 12 hvor . Einnig skoruðu Sigurður Þorvaldsson 9 , Sveinn Arnar Davíðsson 7 , Finnur Atli Magnússon 6 og Jón Ólafur Jónsson 1 . Í 8 - liða úrslitum mætir Snæfell liði Stjörnunnar og fer leikurinn fram á miðvikudaginn í Garðabæ .